****

**ירמיהו ו' – י': פולחן דתי מול התנהגות מוסרית – דף למנחה**

מטרת דף הלימוד היא לערוך הבחנה בין הפולחן הדתי להתנהגות המוסרי בימי ירמיהו, ולשאול על הקשר ביניהם. האם יכול להיות שהפולחן הדתי וההקפדה עליו דווקא מרחיקים את העם מן ההתנהגות המוסרית בין אדם לרעהו? ספר התורה נמצא בבית המקדש, קרוב לוודאי זה היה ספר דברים, בלבד. יאשיהו קרא אותו וקרע את בגדיו כשהבין שישראל חטא וצפוי לחורבן. מה מן הכתוב בתורה כל כך חמור, המצדיק עונש חורבן? האם אלה החוקים ומשפטים רבים על היחס ליתום, לאלמנה ולגר, על צדקה ומשפט?

ירמיהו היה נביא, מן הכוהנים אשר בענתות שבארץ בנימין (ירמיהו א 1). נבואת ההקדשה בה התמנה לנביא (פרק א), היא מהשנה השלוש עשרה למלך יאשיהו (שנת 627 לפני הספירה). ירמיהו צמח לתוך נבואתו מנערות וחווה את אחת התקופות הסוערות ביותר בתולדות ישראל.

הפרק הראשון בנבואתו ראשיתו בימי יאשיהו המלך, בהם הייתה תחושה באוויר שהנה חוזרים ימי הגדולה של ממלכת שלמה המלך. יאשיהו נתפס לא רק כרפורמטור דתי אלא כמנהיג לאומי החוזה את החזרת שבטי ישראל ויהודה לממלכה אחת גדולה. חזון זה לא היה מנותק מהמציאות. יאשיהו ניצל חלון הזדמנות פוליטי שבו המעצמות הגדולות - אשור , מצרים ובבל התגוששו ביניהן ולא שתו לבן לאזורנו. על רקע זה נקרע ירמיהו בין רצונו להשתתף בחזון הגאולה ולהביא לקיבוץ נידחי ישראל לבין ראייתו את החברה היהודית המתנהלת בצביעות בכל הקשור לרפורמה הדתית. רוב נבואותיו מתקופה זו עוסקות בשני הדברים הללו: קריאה לשבטי הצפון לחבור לירושלים ומחאה חריפה על השקר באורחות החיים ביהודה ובירושלים. נפילתו של יאשיהו בקרב מיותר במגידו גרמה לשבר עמוק בלבו של ירמיהו.

בשל נבואות הפורענות שלו היה ירמיהו שנוא ונרדף כל חייו – על ידי בני משפחתו ועל ידי העם כולו, כולל המלך, השרים והכוהנים. עם כל זאת, נשאר יציב ואיתן, נאמן לה' ולנבואת האמת שבפיו. למצוקותיו האישיות יש ביטוי רחב בנבואתו, והוא מרבה בדברי יגון וזעם אישיים ולאומיים, בחזונות פורענות וחורבן.

בדומה לנביאים עמוס, הושע וישעיהו שניבאו לפניו, מדבר ירמיהו בחריפות כנגד אמונת העם שיש בכוחם של הקורבנות בלבד לכפר על מעשיהם הרעים כלפי זולתם, מבלי שישובו ממעשיהם הרעים.

לאחר חורבן ירושלים והמקדש נשאר ירמיהו בארץ, ולא גלה לבבל (גלות בבל - בשנת 586 לפני הספירה). בעקבות רצח גדליהו בן אחיקם, שמונה על ידי נבוכדנצר לשמש כנציב על שארית הפליטה, ברח ירמיהו למצרים, עם תלמידו/עוזרו ברוך בן-נריה. מקום מותו וזמן מותו אינם ידועים.[[1]](#footnote-1)

חזרה ליאשיהו – המלך מחליט כי אבן הבוחן לשיפוט המלך וישראל ולשיפוט העם, אינו מוסרי ואינו חברתי אלא הוא פולחני ועל כן פועל למיגור העבודה הזרה, הרס הבמות וריכוז הפולחן בבית המקדש בירושלים. זה הסיפור של ספר מלכים, אך אין זה הסיפור של ירמיהו, אבן הבוחן של העם הוא צדק ומשפט. יתר על כן, "מורעלות" יתר דתית זה מה שהאל חפץ בו.

בחברה מעין זו לא ניתן לחיות. אדם נאלץ לחיות בפחד בכל עת, לא ניתן לבטוח כי אין מדברים בך סרה בחדרי חדרים, פניהם של אנשים מולבנים בראש חוצות, והתרבות היא תרבות של שקר. אווירה זו מחלחלת לכל תחומי החיים – מהחיים המדיניים בהם לא ניתן להיות שליח ציבור בלי להיות חשוף ללשונות רעות אף אם אין בהן ממש, ועד החיים המשפחתיים בו החשד וחוסר האמון מחלחלים למערכת הקשרים שבין איש ואשתו. נקבע להלכה שאלה הם הנושאים החמורים ביותר, והרמב"ם אף כתב "אמרו חכמים: שלש עבירות נפרעין מן האדם בעולם הזה ואין לו חלק לעולם הבא - עבודת כוכבים וגילוי עריות ושפיכות דמים ולשון הרע כנגד כולם...[[2]](#footnote-2)".

המצב המוסרי רעוע. עושקים יתום, אלמנה וגר, לשון הרע פשטה בקרב שכבות רחבות, הנביא ירמיהו מוכיח את המלך והעם ומנבא גלות, והמלך במה עסוק? בניתוץ הבמות וריכוז הפולחן בירושלים. חוקרים חושבים שהסיבה אינה דתית אלא פוליטית, אם הפולחן מתבצע רק בירושלים, השיפוט הוא בירושלים, הקרבנות הם רק בירושלים, כל זה מחזק את שלטונו של יאשיהו.

בלימוד עצמו, נעמיק במצבו הייחודי של ירמיהו ונביאים בכלל. מצד אחד, הוא הדמות הצועקת את קלקלותיה של החברה וקוראת לאנשים להתעורר. מצד שני, לחברה יחס אמביוולנטי כלפי נביאים, משום שלא תמיד אוהבים הם לראות את תמונתם שלהם עצמם, המשתקפת מפי הנביא.

בחלק השני, נתבונן יחדיו על הפרשנות של אנשי זמננו על תופעה זו. נלמד כמה מדבריהם של מלומדים ואנשי ציבור של ימינו. וכאן ניתן לשאול: האם ההקבלות לימינו אכן צודקות? מה אנו לומדים מדברי ירמיהו דאז על תופעות חברתיות באופן כללי? האם יש כאן דפוס אנושי שחוזר על עצמו, או שמא מדובר במצב ייחודי וקיצוני בימי ירמיהו? איפה אנחנו פוגשים תופעות של התדרדרות מוסרית בימינו? האם התופעה היא ישראלית בלבד או שמא אוניברסלית? שאלות אלו יסייעו בידינו להרחיב את הדיון.

1. קורות ירמיהו מובאים מתוך: בני לאו, ירמיהו – גורלו של חוזה, ידיעות אחרונות, 2010, עמ' 23-24

   מקראנט – מאגר מידע http://mikranet.cet.ac.il/pages/item.asp?item=4273 [↑](#footnote-ref-1)
2. היד החזקה, הלכות דעות, פרק ז, הלכה ד. [↑](#footnote-ref-2)